
a pályázó döntésétől függően 
Szám: 7287-5/2013
Előterjesztést készítette: Szabóné Misinszki Hajnalka humánerőforrás ügyintéző
Előterjesztés elkészítésének időpontja: 2013. június 13.
Előterjesztést véleményezi: OMSB 
Döntés módja: titkos szavazás, minősített szótöbbség
Melléklet: pályázat, óvodai testületek véleményei
E L Ő T E R J E S Z T É S

Sülysáp Nagyközség Önkormányzata Képviselő-testületének

2013. június 20-án tartandó munkaterv szerinti ülésére

2. napirendhez

Tárgy: Csicsergő Napköziotthonos Óvoda óvodavezetőjének kinevezése és megbízása
Tisztelt Képviselő-testület!

A Csicsergő Napköziotthonos Óvoda intézményvezetőjének megbízatása 2013. július 31-én lejár, ezért a Képviselő-testület pályázatot írt ki az intézményvezetői állás betöltésére.

A pályázatban a Képviselő-testület az alábbi feltételeket írta elő:

a) az adott nevelési-oktatási intézményben pedagógus munkakör betöltéséhez szükséges – a 138/1992. (X. 8.) Kormányrendelet 3. mellékletében felsorolt – felsőfokú iskolai végzettség (főiskola) és szakképzettség (óvodapedagógus)

b) pedagógus szakvizsga keretében szerzett intézményvezetői szakképzettség,

c) legalább öt év pedagógus munkakörben szerzett gyakorlat, 

d) vagyonnyilatkozat-tételi kötelezettség vállalása, 
e) magyar állampolgárság, cselekvőképesség, büntetlen előélet.

A pályázat elbírálásánál előnyt jelent: legalább 3 év vezetői gyakorlat.
A pályázat részeként benyújtásra kért iratok, igazolások:

· részletes fényképes szakmai önéletrajz

· intézmény vezetésére vonatkozó program, a szakmai helyzetelemzésre épülő fejlesztési elképzeléssel kiegészítve,

· 3 hónapnál nem régebbi erkölcsi bizonyítvány (csak sikeres pályázat esetén nyújtandó be, de a kinevezésnek feltétele), 

· képesítést igazoló okirat (ok) másolata,

· eddigi munkaviszonyokról, szakmai gyakorlatról szóló igazolások (amennyiben ilyenek rendelkezésre állnak),

· pályázó nyilatkozata arra vonatkozóan, hogy a pályázati anyagban foglalt személyes adatok pályázati eljárással összefüggésben szükséges kezeléséhez, és a pályázati eljárás lefolytatásában résztvevők általi megtekintéséhez hozzájárul.

A pályázat benyújtásának határideje: 2013. május 13-a volt; e határidőig 1 pályázat érkezett a jelenlegi vezetőtől, Bálint Sándornétól. A pályázat a formai követelményeknek megfelel.
A nemzeti köznevelésről szóló 2011. évi CXC. törvény 83. § (2) f) pontja szerint a fenntartó a köznevelési intézmény vezetőjének megbízása, kinevezése, a megbízás visszavonása, a jogviszony megszüntetésének jogával kapcsolatos, e törvényben foglalt korlátozó rendelkezések keretei között gyakorolja a munkáltatói jogokat a köznevelési intézmény vezetője felett. A 83. § (3) a fenntartó az óvoda vezetőjének megbízásával és megbízásának visszavonásával összefüggő döntése vagy véleményének kialakítása előtt beszerzi az intézmény alkalmazotti közössége, a nevelőtestület, az óvodaszék (ha van) és a szülői szervezet véleményét.

A véleményezési eljárás lezajlott, a mellékelt jegyzőkönyvek tanúsága szerint mind a nevelőtestület, mind az óvoda alkalmazotti közössége, mind pedig a szülői szervezet támogatta a pályázatot, illetve a pályázót.

A döntés meghozatalának feltételei, rendje:

· A döntéshez minősített szótöbbség, vagyis a megválasztott képviselők többségének (5 fő) egybehangzó szavazata szükséges. [SZMSZ 29. § (5) b)]

· A döntés titkos szavazással kell meghozni. Ehhez előzetesen egy 3 fős Szavazatszámláló Bizottságot egyszerű szótöbbséggel történő megválasztása szükséges. A Szavazatszámláló Bizottság feladata a szavazólapok elkészítése, a titkosság feltételeinek biztosítása, a leadott szavazatok összeszámlálása és az eredmény kihirdetése. [SZMSZ 31. §]

A Képviselő-testület által adott óvodavezetői megbízás magasabb vezető megbízásnak minősül, és a kinevezéstől számított 5 évre adható.

A közalkalmazottak jogállásáról szóló 1992. évi XXXIII. törvény 70. §-a alapján a megbízott vezetőt vezetői pótlék illeti meg, melynek mértékét végrehajtási rendelet állapítja meg. 
A közalkalmazottakról szóló 1992. évi XXXIII. törvénynek a közoktatási intézményekben való végrehajtásáról szóló 138/1992. (X. 8.) Korm. rendelet 14/C. § (1) a) pontja alapján a jelen megbízás esetében alkalmazandó pótlék mértéke nem lehet kevesebb, mint a közalkalmazotti pótlékalap 200-500 %-a.

A Képviselő-testület az intézményvezetők pótlékát rendszerint 300 %-ban állapítja meg.
Mindezek figyelembe vételével kérem a tisztelt Képviselő-testületet a döntés meghozatalára.

…/2013. (VI. 20.) ÖKT határozati javaslat

Sülysáp Nagyközség Önkormányzatának Képviselő-testülete a nemzeti köznevelésről szóló 2011. évi CXC. törvény 83. § (2) f) pontja alapján
1./ A Csicsergő Napköziotthonos Óvoda vezetőjének ​- 2013. augusztus 1-től 2018. július 31-ig tartó határozott időre - Bálint Sándorné 2241 Sülysáp, Béke u. 10. szám alatti lakost nevezi ki, és megbízza az intézmény vezetésével.
2./ Bérét a közalkalmazottak jogállásáról szóló 1992. évi XXXIII. törvényben, valamint annak a közoktatási intézményekben történő végrehajtásáról szóló 138/1992. (X. 8.) Kormányrendeletben foglaltak szerint, intézményvezetői pótlékát pedig a közalkalmazotti pótlékalap 300 %-ában állapítja meg.
3./ Felkéri a polgármestert a szükséges intézkedések megtételére.

Határidő: 2013. augusztus 1.

Felelős: polgármester

Sülysáp, 2013. június 13.

Tóth Krisztina s.k.

